FCSB, campioană după nouă ani de așteptare

După nouă ani de așteptare, în care părea că se abonase la locul doi în clasament, FCSB a câștigat titlul de campioană a României în sezonul 2023-2024. Gruparea patronată de Gigi Becali a avut un sezon perfect, conducând plutonul aproape pe tot parcursul întrecerii și a devenit campioană din punct de vedere matematic cu trei etape înainte de încheierea competiției, după o victorie cu 2-1 obținută în fața celor de la Farul Constanța, fosta deținătoare a trofeului. Deși a dominat această ediție de campionat de la un capăt la altul și a părut să nu aibă nicio emoție, fotbaliștii de la FCSB au avut și momente de cumpănă pe parcursul sezonului. Președintele „roș-albaștrilor”, Mihai Stoica, a recunoscut că: „Toți au zis că cel mai greu moment a fost în ultima etapă a sezonului regulat când am pierdut cu Rapid (n.r 0-4). Nu! Noi atunci am câștigat…

Pentru mine cel mai greu moment a fost la Ploiești, un meci pe care l-am dominat cu autoritate. Am pierdut două puncte în ultima fază a meciului. A mai fost înfrângerea cu Oțelul, ultima pe teren propriu”. Poziția secundă în clasament a fost ocupată de CFR Cluj, iar podiumul a fost completat de Universitatea Craiova. Aceste două echipe vor reprezenta România în Conference League, oltenii ajungând în competiția continentală după un baraj câștigat dramatic, la loviturile de departajare, în fața celor de la „U” Cluj.

Au părăsit prima scenă a fotbalului românesc formațiile FC Voluntari și FCU Craiova, în timp ce Dinamo și FC Botoșani au reușit să se salveze de retrogradare după ce au câștigat partidele de baraj disputate cu echipele din liga secundă Csikszereda, respectiv, CS Mioveni.

Rapid, deziluzia din play-off, Dinamo, salvare dramatică

Marea dezamăgire a sezonului a fost echipa Rapid București. Investițiile patronului Dan Șucu și valoarea lotului dădeau impresia că giuleștenii vor fi un oponent serios al „roș-albaștrilor” în lupta pentru titlu. Speranțele au fost alimentate și de victoria categorică, scor 4-0, obținută de Rapid în fața celor de la FCSB, în ultima etapă din sezonul regulat, însă, în play-off, rapidiștii au fost de nerecunoscut.

Practic, singurele puncte (patru) obținute în această fază a competiției au fost câștigate în fața rivalilor de la FCSB, iar „vișiniii” s-au clasat ultimii în play-off. În play-out, lupta pentru salvarea de la retrogradare a atins cote dramatice. Practic, înaintea disputării ultimei etape, nu mai puțin de cinci echipe, Poli Iași, Dinamo, FC Botoșani, FC Voluntari și FCU Craiova, erau în pericol de a părăsi primul eșalon. În cele din urmă, Poli Iași s-a salvat, FC Botoșani și Dinamo au „prins” locurile de baraj și s-au salvat după duelurile câștigate cu formațiile din liga secundă CS Mioveni, respectiv, Csikszereda, iar necazul a căzut pe FCU Craiova și FC Voluntari, care vor fi nevoite să joace în sezonul următor în eșalonul al doilea fotbalistic al țării.

Corvinul Hunedoara – marea surpriză din Cupa României

Marea surpriză a sezonului fotbalistic 2023-2024 a constituit-o câștigarea Cupei României de către Corvinul Hunedoara, o echipă aflată în Liga a 2-a. Pe parcursul competiției, hunedorenii au eliminat echipe din primul eșalon precum CFR Cluj și FC Voluntari, iar în finală au învins-o pe Oțelul Galați la loteria loviturilor de la 11 metri.

Astfel, Corvinul va reprezenta România în Europa League, cea de-a doua competiție fotbalistică europeană inter-cluburi, iar dacă va fi eliminată, va avea șansa de a continua în Conference League. Ultima echipă din eșalonul secund care câștigase Cupa României a fost Rapid București, în sezonul 1974-1975, iar ultima formație din eșalonul secund care a reprezentat României în cupele europene a fost FC Baia Mare, în 1982, din postură de finalistă (băimărenii au fost învinși în ultimul act de Dinamo, dar „câinii roșii” au luat atunci și titlul). Bilanțul sezonului fotbalistic 2023-2024 al României este următorul:

– FCSB a câștigat titlul și intră în turul I preliminar al Ligii Campionilor; – Corvinul Hunedoara a câștigat Cupa României și intră în turul I preliminar al Europa League; – CFR Cluj, ocupanta locului 2 în campionat, intră în turul II preliminar al Conference League; – Universitatea Craiova, ocupanta locului 3 în campionat și câștigătoarea barajului pentru cupele europene, va intra în turul II preliminar al Conference League.

Mugur Băileșteanu

Contents